b'\n_START_ARTICLE_\nApostolski nuncij\n_START_PARAGRAPH_\nApost\xc3\xb3lski n\xc3\xbancij (tudi pape\xc5\xa1ki nuncij ali samo nuncij) je pape\xc5\xa1ki odposlanec oziroma diplomatski predstavnik Svetega sede\xc5\xbea akreditiran v neki dr\xc5\xbeavi, s katero ima Vatikan regularne diplomatske odnose. Izraz nuncij izhaja iz latinske besede nuntius = glasnik, odposlanec._NEWLINE_Nuncij v dr\xc5\xbeavi gostiteljici vodi diplomatsko predstavni\xc5\xa1tvo, ki se imenuje nunciatura. Nuncija imenuje pape\xc5\xbe in nuncij predstavlja pape\xc5\xbea osebno (in ne dr\xc5\xbeave Vatikan), zato nuncij ni veleposlanik. Po Dunajski konvenciji iz leta 1961 pa ima nuncij v dr\xc5\xbeavi gostiteljici enak polo\xc5\xbeaj kot veleposlaniki akreditirani v tej dr\xc5\xbeavi. V katoli\xc5\xa1kih dr\xc5\xbeavah ima \xc5\xa1e posebno \xc4\x8dastno vlogo med vsemi \xc4\x8dlani diplomatskega zbora - je doajen (voditelj) diplomatskega zbora._NEWLINE_Nuncij je po stopnji posve\xc4\x8denja \xc5\xa1kof in po slu\xc5\xbebi praviloma nad\xc5\xa1kof, vendar pa ni \xc4\x8dlan Cerkvene hierarhije v dr\xc5\xbeavi gostiteljici (tj. ne upravlja \xc5\xa1kofije ali nad\xc5\xa1kofije).'